मध्यप्रदेश कांग्रेस कमेटी के तीसरे मंजिल स्थित नवनियुक्त प्रदेश अध्यक्ष कमलनाथ का कक्ष दोनों दरवाजों पर खड़े प्रशस्त्र सुरक्षा गार्ड और बाहर इंतजार करते मीडिया पर्सन और कांग्रेस के कई दिग्गज नेता। कमलनाथ से मिलने की चिरोरी में जुटे कार्यकर्ता और नेता और बंद कमरे में कमलनाथ अपने निज समर्थकों के साथ कुछ अन्य नेताओं से मंत्रणा में व्यस्त। बुधवार की रात होटल अशोका लेकव्यू में कमलनाथ कांग्रेस विधायक दल की बैठक में देर से आने वाले कांग्रेस विधायकों पर यह कहते हुए नाराजगी जता चुके हैं कि मैं समय पर बैठक शुरू कर देता हूँ। कमलनाथ की इस कार्यशैली को लेकर कांग्रेस कार्यकर्ता और नेता नाराज नजर आते हैं। हालांकि आज कमलनाथ पहले ही दिन कांग्रेस कार्यालय में बैठे थे लेकिन उनके पदभार ग्रहण करने के 24 घंटे के भीतर ही ‘टीम कमलनाथ’ को लेकर नाराजगी के स्वर फूंटने लगे हैं।